
Резюме: Настоящият доклад представя изследване на възможностите за  повишаване на огнеустойчивите свойства на тъканите предназначени за Българската армия, като целта е да се осигури дишащи и термично устойчиви тъкани за специализирано бойно облекло. Направен е научно-теоретичен анализ на съвременните методи за повърхностна химична обработка, чрез нанасяне на защитни покрития върху специализираните тъкани. Разгледани са класическите технологии импрегниране-сушене-термофиксиране (Pad-Dry-Cure), както и методи като нискотемпературна плазмена активация, зол-гел процеси и нанасяне слой по слой (Layer-by-Layer). Анализирани са механизмите на забавяне на горенето, термичната пиролиза и нормативната рамка с изисквания към военното облекло.

Abstract: This paper presents a study of the possibilities for improving the flame-resistant properties of fabrics intended for the Bulgarian Army, with the aim of providing breathable and thermally stable fabrics for specialized combat uniforms. A scientific and theoretical analysis has been conducted of modern methods for surface chemical treatment through the application of protective coatings to specialized fabrics. The classic Pad-Dry-Cure technologies have been examined, as well as methods such as low-temperature plasma activation, sol-gel processes, and layer-by-layer (Layer-by-Layer) deposition. The mechanisms of flame retardancy, thermal pyrolysis, and the regulatory framework governing requirements for military clothing are analyzed.

1.ВЪВЕДЕНИЕ
Съвременното защитно военно облекло представлява многофункционална инженерна система, при която защитата срещу топлина и пламък трябва да се съчетава с механична устойчивост, ниска маса, въздухопроницаемост, физиологичен комфорт, дълготрайност и съвместимост с останалите функционални характеристики на бойната екипировка. Повишената вероятност от въздействие на открит пламък, високотемпературни газове, нагрети повърхности и краткотрайни интензивни топлинни потоци определя огнезащитата като съществен елемент от комплексната защита на военнослужещия.
При текстилните материали необходимата огнезащита може да бъде постигната чрез използване на присъщо термо- и огнеустойчиви влакна или чрез химично и физикохимично модифициране на конвенционални влакнести субстрати. Вторият подход представлява особен научен и практически интерес при памучни, полиестерни и смесени памучно-полиестерни тъкани, тъй като позволява целенасочено изменение на поведението при топлинно въздействие, без задължително да се заменя изцяло влакнестият състав на материала [1-4].
Съвременните изследвания са насочени към ограничаване на използването на халогенсъдържащи огнезащитни системи и към разработване на фосфор-, азот- и силиций-съдържащи съединения, биобазирани компоненти, наноструктурирани минерални фази и хибридни покрития [1-5]. Особено значение придобиват технологии, позволяващи понижаване на количеството нанесено химично вещество, ограничаване на потреблението на вода и енергия и запазване на функционалните характеристики на текстилния субстрат.
За военно приложение ефективността на дадена огнезащитна технология не може да се определя единствено чрез поведението на материала при непосредствено въздействие на пламък. Необходимо е комплексно оценяване на дълготрайността след мокри обработки, механичните свойства, въздухопроницаемостта, масата на единица площ, гъвкавостта и, при камуфлажните материали, възможните изменения на цветовите и спектралните характеристики.
Целта на настоящата статия е да се систематизират механизмите и технологичните особености на четири основни подхода за повърхностно огнезащитно модифициране - Pad-Dry-Cure, многослойно нанасяне Layer-by-Layer (LbL), нискотемпературна плазмена активация, хибридни зол-гел покрития, като се оцени потенциалът им за разработване на защитни текстилни материали за нуждите на Българската армия.
1. ТЕРМИЧНА ДЕСТРУКЦИЯ НА ТЕКСТИЛНИТЕ МАТЕРИАЛИ И МЕХАНИЗМИ НА ОГНЕЗАЩИТА
В Българската армия най-често се използват смеси от памук и полиестер в облеклото. Технологията, използвана за обработка на тъканите за създаване на огнеустойчиви системи, е пряко свързана с поведението на горене на обработената тъкан.
2.1. Термично поведение на целулозата
Памучните влакна са изградени основно от целулоза, която е линеен полизахарид, съставен от β-D-глюкопиранозни звена, свързани чрез β-(1→4)-гликозидни връзки. При повишаване на температурата протичат конкурентни процеси на деполимеризация, дехидратация, фрагментация и карбонизация. Образуването на летливи органични продукти подпомага пламенното горене, докато насочването на термичната деструкция към дехидратация и образуване на въглероден остатък намалява количеството горими летливи вещества.
Този механизъм е в основата на действието на значителна част от фосфорсъдържащите огнезащитни системи. При термично въздействие те могат да образуват фосфорни киселинни видове, които катализират дехидратацията на целулозата и стимулират формирането на стабилизиран въглероден слой [1, 2]. Полученият слой изпълнява бариерна функция, като ограничава топлопредаването към вътрешността на материала и транспорта на летливи продукти към пламъчната зона.
2.2. Термично поведение на полиетилентерефталата
Полиетилентерефталатът (PET) се характеризира с различен механизъм на термично поведение. Като термопластичен полимер той преминава през омекване и топене преди интензивната термична деструкция. Поради това при полиестерни и памучно-полиестерни материали огнезащитната система трябва да контролира не само химията на пиролизата, но и физичното поведение на стопилката.
При смесени памук/PET тъкани процесите са допълнително усложнени от едновременното протичане на карбонизация на целулозния компонент и топене и деструкция на полиестера. Следователно ефективната огнезащитна система трябва да формира достатъчно стабилна повърхностна структура, която да ограничава топло- и масообмена и да намалява риска от образуване на горящи стопилкови капки.
2.3. Кондензационно-фазов и газофазов механизъм
Действието на съвременните огнезащитни системи обикновено не се ограничава до един механизъм. В кондензираната фаза фосфорсъдържащите компоненти стимулират образуването на въглероден остатък, докато силициевите прекурсори могат да формират термично стабилна Si-O-Si мрежа. Азотсъдържащите съединения могат да участват в интумесцентни системи и да подпомагат образуването на разширена защитна структура.
При определени фосфорсъдържащи огнезащитни вещества част от действието се реализира и в газовата фаза чрез реакционноспособни фосфорсъдържащи частици, способни да повлияят върху радикаловите реакции, поддържащи пламъка [1, 2].
Комбинирането на фосфор, азот и силиций е перспективно поради възможността за синергично действие. Експериментални изследвания върху P-N-Si системи показват едновременно увеличаване на кислородния индекс и повишено образуване на въглероден остатък, което се свързва със синергизма между компонентите [3].
1. ПОВЪРХНОСТНО МОДИФИЦИРАНЕ И НАНАСЯНЕ НА ОГНЕЗАЩИТНИ ПОКРИТИЯ 
3.1. Конвенционално огнезащитно финиширане чрез pad-dry-cure
Импрегниране - сушене - термофиксиране (PAD-DRY-CURE) е промишлено утвърдена технология за функционално финиширане на текстилни материали. Процесът включва импрегниране на тъканта с функционален разтвор, последвано от механично отстраняване на излишната течност до достигане на предварително зададена степен на напояване (wet pick-up), сушене и последваща термофиксация.
При целулозните субстрати фосфорсъдържащите огнезащитни вещества могат да бъдат фиксирани чрез химично взаимодействие с хидроксилните групи на целулозата или чрез формиране на полимерна мрежа в структурата на материала. Технологичните параметри - концентрация на огнезащитния агент, pH, степен на импрегниране, температура и продължителност на термичната обработка - оказват съществено влияние върху крайния резултат.
Недостатък на този тип обработка е свързана с необходимостта от термична обработка, което влошава на механичните свойства при неправилно подбрани режими и налага контрол върху остатъчните химични вещества. При военно облекло особено значение има устойчивостта на огнезащитния ефект след многократни мокри обработки.
3.2. Метод на последователно нанасяне на слоеве (layer-by-layer, lbl) технология
Методът на последователно нанасяне на слоеве (Layer-by-Layer) представлява последователно изграждане на многослойна структура чрез редуващо се отлагане на взаимодействащи компоненти. При класическата електростатична схема положително и отрицателно заредени вещества се адсорбират последователно върху повърхността и формират наноструктуриран слой.
Съществено предимство е възможността за контрол върху химичния състав и дебелината чрез броя на нанесените слоеве. При огнезащитни приложения могат да бъдат комбинирани полимери, фосфорсъдържащи вещества, биополимери и минерални наночастици.
Обзорните изследвания върху LbL показват приложимостта на технологията не само към памук, но и към полиестер, полиамид и смесени текстилни материали [5]. Това е особено важно за защитното военно облекло, при което често се използват многокомпонентни влакнести системи.
Фитиновата киселина представлява перспективен биобазиран фосфорсъдържащ компонент. Многослойни системи на нейна основа са изследвани върху памучни материали и показват възможност за значително изменение на поведението при горене [6].
Основен проблем остава дълготрайността на някои електростатично изградени многослойни покрития. Йонните взаимодействия могат да бъдат чувствителни към вода, детергенти и промени в pH. Поради това перспективно направление е комбинирането на LbL с химично омрежване, ковалентно закрепване или предварителна плазмена активация.
3.3. Нискотемпературна плазмена активация
Нискотемпературната плазма представлява перспективен физикохимичен метод за модифициране на най-външния слой на текстилните влакна без съществено изменение на обемната им структура.
При взаимодействие на плазмата с полимерната повърхност могат да протекат микроецване, отстраняване на нискомолекулни замърсители, разкъсване на повърхностни химични връзки и формиране на нови функционални групи. В зависимост от използвания газ се въвеждат кислород- или азотсъдържащи полярни групи, които увеличават повърхностната енергия и подобряват умокряемостта.
При памучни материали е установено, че плазмената активация може да подобри взаимодействието между влакнестия субстрат и последващо нанесения огнезащитен агент [7]. При синтетични влакна този ефект е още по-съществен поради сравнително ниската реактивност на немодифицираната полимерна повърхност.
Изследвания върху полиестерни тъкани показват, че комбинирането на атмосферна плазма с последващо химично третиране може да подобри дълготрайността на органофосфорни огнезащитни системи [8]. Механизмът е свързан с увеличаване на повърхностната реактивност и подобряване на адхезията между влакното и функционалното покритие.
3.4. Хибридни зол-гел огнезащитни покрития
Зол-гел технологията позволява формиране на органично-неорганични хибридни структури върху текстилната повърхност чрез контролирана хидролиза и кондензация на подходящи прекурсори.
При използване на тетраетоксисилан (TEOS) основните реакции могат схематично да бъдат представени като:

Si(OC₂H₅)₄ + 4H₂O → Si(OH)₄ + 4C₂H₅OH                                       (1)

Следва кондензация на силанолните групи:

≡Si-OH + HO-Si≡ → ≡Si-O-Si≡ + H₂O                                             (2)

В резултат се формира пространствена силициево-кислородна мрежа. Чрез използването на функционални силани, например 3-аминопропилтриетоксисилан (APTES), в системата могат да бъдат въведени реактивни аминогрупи, позволяващи последващо взаимодействие с фосфорсъдържащи компоненти.
Съществено предимство на зол-гел технологията е възможността за проектиране на хибридни P-N-Si системи, при които фосфорният компонент стимулира карбонизацията, азотният участва в интумесцентното действие, а силициевата мрежа стабилизира образуваната защитна структура.
Castellano и съавт. разработват фосфор-азот-съдържащо зол-гел покритие като безхалогенно и безформалдехидно огнезащитно финиширане за памучни тъкани [9]. Получените резултати потвърждават потенциала на хибридните зол-гел системи за съчетаване на органични и неорганични механизми.
Основните ограничения са свързани с възможната крехкост на силно неорганичните покрития, промяната на текстилния опип и необходимостта от осигуряване на достатъчна устойчивост при мокри обработки.
Следователно количеството на покритието и степента на омрежване трябва да бъдат оптимизирани спрямо конкретния влакнест субстрат.
3.5. Наноглини и минерални бариерни покрития
Неорганичните нанофази могат да изпълняват съществена функция при огнезащитата на текстилни материали. Диспергираните пластинчати частици увеличават дифузионния път на кислорода и летливите пиролизни продукти и подпомагат стабилизирането на въглеродния остатък.
De Oliveira и съавт. изследват директно фосфатно/глинено покритие върху памучна тъкан и установяват подобряване на термичната стабилност на обработения материал [10]. Резултатите показват потенциала на комбинацията между фосфорсъдържащ компонент и минерална фаза.
1. СТАНДАРТИЗИРАНО ИЗПИТВАНЕ И КРИТЕРИИ ЗА ОЦЕНКА
Научно коректното оценяване на огнезащитните текстилни материали изисква ясно разграничаване между стандарти, които определят метод за изпитване, и стандарти или технически спецификации, които задават експлоатационни изисквания към конкретен тип защитно изделие.
БДС EN ISO 15025 регламентира метод за изпитване на ограниченото разпространение на пламък при материали и изделия за защитно облекло [11]. БДС EN ISO 9237 определя метода за измерване на въздухопроницаемостта [12], а БДС EN ISO 13934-1 оценява максималната сила и удължението при максимална сила по метода на лентата [13]. Стандартизираните процедури за пране и сушене, определени в БДС EN ISO 6330, могат да бъдат използвани при оценяване на дълготрайността на обработката [14]. Изискванията към защитното облекло, предназначено за защита от топлина и пламък, са регламентирани в EN ISO 11612, който определя минималните експлоатационни изисквания към изделията [15].
Ограничаващият кислороден индекс (LOI) е ценен сравнителен лабораторен показател при разработване на огнезащитни материали. При научни изследвания той позволява количествено сравнение между необработени и модифицирани проби. Стойността на LOI обаче трябва да бъде интерпретирана съвместно с резултатите от изпитванията на разпространение на пламък, топлоотделяне, остатъчно горене и структурна стабилност.
Особено важно е стойности като „LOI ≥ 28%“, „загуба на якост ≤ 15%“, „запазване на 90% от въздухопроницаемостта“ или „50 цикъла пране“ да не бъдат определяни като нормативни изисквания на методичните стандарти, освен когато съответната стойност действително е зададена в приложима техническа спецификация или стандарт за конкретното изделие.
1. ПЕРСПЕКТИВИ ЗА ПРИЛОЖЕНИЕ В БЪЛГАРСКАТА АРМИЯ
На база на извършения анализ може да бъде предложен поетапен подход за разработване на огнезащитни текстилни материали с потенциално приложение в облеклото на Българската армия.
В началния етап е целесъобразно да бъдат подбрани представителни текстилни субстрати с различен влакнест състав, например памучна тъкан и смесена памук/PET тъкан. Това ще позволи да се оцени влиянието на влакнестия състав върху термичното поведение на материалите и ефективността на приложената огнезащитна обработка.
Следващият етап може да бъде насочен към разработване и сравнително изследване на огнезащитни системи, приложени чрез технологично достъпни методи, като импрегниране, Pad-Dry-Cure или зол-гел обработка. Перспективно направление е използването на безхалогенни фосфор-/азот-/силиций-съдържащи системи, при които отделните компоненти могат да проявят допълващо или синергично действие при термично разлагане и горене. Подходящ фосфорсъдържащ компонент е фитиновата киселина, за която са установени огнезащитни свойства при обработване на целулозни текстилни материали и възможности за комбиниране със силициеви и азотсъдържащи съединения [16].
При необходимост изследването може да бъде разширено чрез включване на минерални добавки, например глинести минерали, като ефектът им се оценява спрямо съответната огнезащитна система без добавка. По този начин може да се установи дали тяхното включване действително допринася за подобряване на термичната стабилност, образуването на защитен въглероден остатък и поведението при горене.
Оценяването на обработените материали следва да бъде комплексно. Наред с огнезащитните характеристики е необходимо да се проследят измененията в якостта на опън и раздиране, въздухопроницаемостта, масата на единица площ и размерната стабилност. Особено значение има устойчивостта на огнезащитния ефект след многократни мокри обработки, тъй като именно дълготрайността е един от съществените проблеми при някои повърхностно нанесени огнезащитни системи.
При камуфлажните текстилни материали оценката следва да включва и влиянието на функционалната обработка върху цветовите координати и спектралната отражателна способност. Нанесеното покритие може да промени оптичните характеристики на повърхността, поради което огнезащитният ефект не трябва да се разглежда изолирано от изискванията за маскировка. Следователно подходящата система трябва да осигурява баланс между огнезащита, експлоатационни свойства, устойчивост на обработката и запазване на необходимите камуфлажни характеристики.


ЗАКЛЮЧЕНИЕ
Съвременните методи за повърхностна обработка дават възможност за подобряване на огнезащитните свойства на текстилните материали без необходимост от промяна на основния им влакнест състав. Перспективни са безхалогенните системи на основата на фосфор, азот и силиций, включително използването на биобазирани компоненти като фитинова киселина. Подобни системи са обект на активно изследване поради възможността за стимулиране на карбонизацията и формиране на защитен бариерен слой при термично въздействие.
При разработването на материали за военно облекло огнезащитата не трябва да се разглежда самостоятелно. Необходимо е да се отчитат и измененията в механичните свойства, въздухопроницаемостта, размерната стабилност и устойчивостта на огнезащитния ефект след пране. При камуфлажните тъкани е важно функционалната обработка да не води до нежелани промени в цветовите и спектралните характеристики. Затова подходящото решение следва да осигурява баланс между огнезащитните, експлоатационните и маскировъчните характеристики на материала.

